Aalborg Byråd har netop givet mulighed for at dispensere fra forbuddet mod at installere køkkenkværne i Aalborg Kommune. Men ikke alle kan få køkkenkværne. Heller ikke selv om der er separatkloakeret.

I Aalborg Kommune er det generelt ikke tilladt at installere køkkenkværne i husstande og virksomheder mv. Men med Aalborg Byråds dispensationsbeslutning på gårsdagens byrådsmøde er der åbnet op for, at nogle husstande i kommunen kan få en køkkenkværn, skriver kommunen i en pressemeddelelse. - Det er meget vigtigt for os at pointere, at borgere og virksomheder, der har fået separatkloakeret, ikke bare kan regne med at få tilladelse til at installere en køkkenkværn. Der er også andre forhold end separatkloakeringen, som spiller ind, siger rådmand for Miljø- og Energiforvaltningen Lasse P.N. Olsen (Enhedslisten). Aalborg Byråds beslutning om at give mulighed for at dispensere fra forbuddet mod at installere køkkenkværne betyder, at kommunen nu kan vurdere konkrete ansøgninger. Aalborg Kommune skal derfor til at behandle Himmerlands Boligforenings ansøgning om at installere køkkenkværne i afdelingen på Blåkildevej i Aalborg Øst. Boligforeningens ansøgning var det, der satte skub i kommunens beslutning om at give mulighed for at kunne dispensere. Inden en borger eller virksomhed installerer en køkkenkværn, skal der sendes en ansøgning til Aalborg Kommune. - Vi vurderer konkret ud fra lokalt afgrænsede områder, om vi kan give tilladelse til en køkkenkværn. Det er bl.a. et krav, at der er separatkloakeret, og at spildevandet ledes direkte til rensning på et renseanlæg. Anvendelsen af køkkenkværn må altså ikke medfører risiko for forringelse af tilstanden i vandområderne fx ved overløb. Vi kan kun give tilladelse til køkkenkværne, der hvor der ikke er risiko for, at der sker udledning af spildevand på vejen til renseanlægget, fortæller Miljø- og Energiplanlægningschef Jane Stampe. Muligheden for at få dispensation til at installere en køkkenkværn indarbejder Aalborg Kommune i regulativet for indsamling af dagrenovation, så ansøgere fremover udelukkende skal have tilladelse efter Miljøbeskyttelsesloven.